b'\n_START_ARTICLE_\nHatxepsut\n_START_SECTION_\nReina i fara\xc3\xb3\n_START_PARAGRAPH_\nA la mort del seu pare, vers el 1490 aC, es va casar amb l\'\xc3\xbanic fill d\'aquest (i germanastre de la mateixa Hatxepsut), Tuthmosis II, i va assolir el t\xc3\xadtol de reina. Segons la seva propaganda, la legitimat venia d\'ella i no del seu marit i ella era reina per dret propi per damunt de l\'esp\xc3\xb2s, que era nascut d\'una esposa secund\xc3\xa0ria. En tot cas, va exercir gran influ\xc3\xa8ncia sobre Tuthmosis II. El matrimoni va tenir una filla, anomenada Neferure, que fou declarada hereva, per\xc3\xb2 va morir jove._NEWLINE_A la mort de Tuthmosis II, la corona va passar al seu fill Tuthmosis III, per\xc3\xb2, com que era molt jove, Hatxepsut va assumir-ne la reg\xc3\xa8ncia. Vers el 1475 aC, quan s\'acostava la majoria d\'edat de Tuthmosis III, es va coronar com a fara\xc3\xb3 per dret propi i va prendre el nom del tron de Maatkare (\'Ma\xc3\xa0t \xc3\xa9s l\'esperit de Ra\')._NEWLINE_Es va rodejar de servidors lleials, entre ells Hapuseneb, el Summe Sacerdot d\'Amon, Visir i iniciat en els misteris de l\'Enn\xc3\xa8ada, i l\'arquitecte i conseller reial Senemut, que alguns pensen que fou el seu amant i pare de la seva filla Neferure, per certes concessions protocol\xc2\xb7l\xc3\xa0ries poc freq\xc3\xbcents i perqu\xc3\xa8 la seva tomba era propera a la d\'Hatxepsut, per\xc3\xb2 el fet \xc3\xa9s ara com ara dubt\xc3\xb3s._NEWLINE_Hatxepsut va portar tots els elements propis dels faraons: el khat (barret), la falsa barba, etc. Les seves est\xc3\xa0tues i pintures la presenten en forma masculina i femenina, i finalment nom\xc3\xa9s en masculina amb la regalia dels faraons. Va portar els mateixos t\xc3\xadtols que el seu pare, per\xc3\xb2 va renunciar al de "brau fort"._NEWLINE_Tamb\xc3\xa9 va fer diverses construccions, la principal el temple de Djeser-Djeseru (\'sublim dels sublims\'), el seu temple funerari a Deir el-Bahari, dissenyat per Senemut i exemple de perfecta simetria. Un altre arquitecte al seu servei fou Ineni, que ja havia treballat per al seu pare. Al temple de Karnak es va fer construir quatre obeliscs, tot i que actualment nom\xc3\xa9s se\'n conserven dos, un de sencer i la punta d\'un altre. Tamb\xc3\xa9 va deixar un gran nombre d\'est\xc3\xa0tues.\n_START_SECTION_\nPol\xc3\xadtica exterior\n_START_PARAGRAPH_\nEl de Hatxepsut, en general, va ser un regnat pac\xc3\xadfic, per\xc3\xb2 va fer algunes expedicions al Regne de Kush i a S\xc3\xadria. Va restablir en plenitud el comer\xc3\xa7, va enviar expedicions al Pa\xc3\xads de Punt (cinc vaixells amb 1\xc2\xa0210 soldats cadascun) d\'on va portar mirra, ivori, fustes precioses, pells de pantera i encens, entre altres mercaderies.\n_START_SECTION_\nLes tombes\n_START_PARAGRAPH_\nHatxepsut es va fer construir una tomba quan era la gran esposa reial de Tuthmosis II, per\xc3\xb2 una vegada va esdevenir fara\xc3\xb3, en va construir una segona. La primera tomba era una tomba rupestre penjant, a un quil\xc3\xb2metre i mig dels temples de Deir el-Bahari. La tomba que s\'ha identificat com la tomba KV20 de la vall dels Reis era seva, i s\'hi va fer enterrar amb son pare; primer es creia que hi havia fet portar el pare des de la tomba KV38 de la vall, per\xc3\xb2 investigacions posteriors han determinat que va ser a l\'inrev\xc3\xa9s. Tuthmosis III va traslladar Tuthmosis I a la segona tomba (la KV38) i, potser aleshores, la m\xc3\xb2mia d\'Hatxepsut fou traslladada a la de la seva assistenta Sitre (KV60).\n_START_SECTION_\nEl dest\xc3\xad de la reina\n_START_PARAGRAPH_\nDespr\xc3\xa9s de la seva mort, molts monuments amb la seva imatge foren destru\xc3\xafts o alterats i el seu nom es va esborrar de les inscripcions, suposadament per Tuthmosis III, com a venjan\xc3\xa7a per haver-lo tingut apartat del tron mentre va viure. La q\xc3\xbcesti\xc3\xb3, per\xc3\xb2, \xc3\xa9s avui posada en dubte, ja que s\'han trobat cartutxos amb els noms de Hatxepsut i de Tuthmosis III._NEWLINE_El juny de 2007, un grup de cient\xc3\xadfics del Museu d\'Antiguitats Eg\xc3\xadpcies del Caire, encap\xc3\xa7alats per l\'aleshores cap del Consell Suprem d\'Antiguitats, Zahi Hawass, va fer p\xc3\xbablic que havien aconseguit determinar la identitat d\'una de les m\xc3\xb2mies que tenien al soterrani del museu; tal com se sospitava, la que es pensava que era la m\xc3\xb2mia de l\'assistenta personal de la reina, Sitre, \xc3\xa9s en realitat la m\xc3\xb2mia del mateix fara\xc3\xb3.'